<classify> Kwenye mchezo wa wavulana, Ilala ambao walionekana kuwa na uchu na magoli ya haraka walianza kupata bao mnamo dakika ya 29, baada ya Samwel Piason kupiga shuti kali kutoka katikati ya uwanja na kuzama moja kwa moja langoni mwa Mbeya na kwenda mapumziko wakiwa na akiba ya goli moja mkononi.Katika kipindi cha pili, Ilala walionekana kuzidi kuelewana huku wakilisakama lango la Mbeya kama nyuki na ndipo Mohamedi Abdallah alipokwamisha bao la pili mnamo dakika ya 70 na kuamsha shamrashamra za mashabiki uwanjani hapo.Wakionekana kucheza kwa kujiamini zaidi, Ilala walipata bao la tatu dakika ya 77 kupitia kwa Samwel Piason tena na kuzidi kulizamisha jahazi la Mbeya.Ilala ambao walikuwa kama wamechochewa moto, walifanikiwa kushindilia msumari wa mwisho langoni mwa Mbeya katika dakika ya 84, baada ya winga wao machachari Mohamedi Abdallah kupiga kwa ufundi wa hali ya juu mpira wa adhabu ndogo ambao ulizama moja kwa moja langoni mwa Mbeya na kuhitimisha karamu hiyo ya magoli kwa siku hiyo.Baada ya mchezo huo, makocha wa timu zote walizungumzia mchezo huo ambapo, kwa upande wa kocha wa Ilala ambao ndio mabingwa wapya, Maalim Saleh alisema: Tangu mwanzoni mwa mashindano haya nilitamani sana kuchukua ubingwa huu na ndio maana niliwaandaa wachezaji vizuri hasa kisaikolojia na ndiyo maana leo juzi umeona tumefanya hivi.Kwa upande wake kocha wa Mbeya Alex Lusekelo alisema: Sikutegemea matokeo haya kwa kwa kweli maana kwa mafunzo na mbinu nilizowapa vijana wangu nilijua fika kwamba ubingwa huu ungeenda Mbeya, lakini hiyo ndio hali ya mchezo, japo nimesikitishwa sana na haya matokeo.Katika mchezo mwingine wa fainali wa awali ambao ulikuwa ni wa wasichana, Temeke waliifunga Kinondoni kwa penalti 5-4, baada ya kumaliza dakika 90 wakiwa wamefungana bao 1-1.Goli la Temeke lilifungwa na Shamimu Abdallah dakika ya 11 na la Kinondoni lilifungwa na Mwantumu Ramadhani kwa njia ya penalti dakika ya pili. Kwenye mikwaju ya penalti, magoli ya Temeke yalifungwa na Shamimu Hamisi, Rose Mpoma, Mwanamlina Mohamedi, Oppah Clement, Aquila Gaspar na Shani Sultani ambaye alikosa.  <topic>: MICHEZO 